รมต.สำนักนายก ฯ มั่นใจแผนขับเคลื่อการแก้ปัญหาโควิด -19 ของรัฐบาลที่ผ่านมา สร้างความสมดุลและมีทิศทางที่ดี ระบุ การเปิดรับนักท่องเที่ยวจะช่วยฟื้นฟูเศรษฐกิจของประเทศได้แน่นอน
นายธนกร วังบุญคงชนะ รัฐมนตรีประจำสำนักนายกรัฐมนตรี กล่าวในรายการ "คุยเรื่องบ้าน คุยเรื่องเมือง คุยทุกเรื่องกับรัฐมนตรี" ถึงแผนขับเคลื่อนการแก้ปัญหาการแพร่ระบาดโควิด -19 ในช่วงที่ผ่านมาว่า รัฐบาลได้วางแนวทางแก้ปัญหาโดยสร้างความสมดุลของการแก้ปัญหาให้กับประชาชน โดยมีโครงการต่าง ๆ เพื่อบรรเทาความเดือดร้อนของประชาชน เช่น โครงการคนละครึ่ง เพื่อเพิ่มกำลังซื้อ การตรึงราคาสินค้าและพลังงาน และการลดค่าไฟฟ้า ซึ่งไทยถือเป็นประเทศแรกที่เปิดประเทศหลังสถานการณ์การแพ่ระบาดคลี่คลาย เนื่องจากที่ผ่านมาไทยมีรายได้หลักจากการท่องเที่ยว โดยมีนักท่องเที่ยวเข้ามาถึงปีละ 40 ล้านคน อีกทั้งสิ่งที่รัฐบาลได้ดำเนินการเพื่อรับมือกับสถานการณ์การแพร่ระบาดของโรคโควิด -19 เป็นสิ่งที่ทั่วโลกนำไปเป็นต้นแบบดำเนินการด้วยเช่นกัน เช่น ภูเก็ตแซนด์บ็อกซ์ เพื่อสร้างความสมดุลระหว่างโควิด -19 และประชาชน ซึ่งเชื่อว่าทิศทางการฟื้นฟูเศรษฐกิจของประเทศที่รัฐบาลดำเนินการมาจะทำให้เศรษฐกิจดีขึ้นอย่างแน่นอน ขณะเดียวกันต้องขอบคุณคนไทยทุกคนที่ร่วมกันปฏิบัติตามมาตรการป้องกันโควิด -19 อย่างเข้มงวดและต่อเนื่อง เพราะถือเป็นส่วนช่วยให้ประเทศไทยเดินหน้าขับเคลื่อนไปได้